# Eko dan in Kranj na kolo

Dijaki 2. c in Eko ninje smo se s profesoricama Marušo Vencelj in Alenko Bizjak že več mesecev pripravljali na izvedbo Eko dneva in projekta Kranj na kolo v okviru delovne sobote, ki je potekala 11. 4. 2015. Delavnice so se začele ob 8. 00 in trajale do 11.15. Ob 10.00 se je začela tudi prodaja rabljenih koles.

Eko dan je potekal drugo leto pod tekmovalnim delom kampanje Pozor(!)ni za okolje. Organizirali smo okoli 15 delavnic na temo okoljevarstva, kolesarjenja in podobno. Nekatere izmed delavnic so bile:

## DELAVNICE ČLOVEK IN VAROVANJE OKOLJA

Eko ninje so organizirale svojo delavnico z naslovom Človek in varovanje okolja. Na delavnici so predstavile nekaj tem povezanih z Eko dnevom. Na kratko so predstavile okoljevarstvo, povedale nekaj zanimivosti o Sloveniji in nekaj o našem pragozdu. Predstavile so tudi delo Eko ninj in povedale nekaj o emisijah CO2, ki so letos tema tekmovanja, na katerem so sodelovale. Ena od njih je tekmovala na tekmovanju z naslovom Zeleno pero in njihova tema je bila napisati članek o svetlobnem onesnaževanju in tako so na njihovi delavnici obdelali tudi temo svetlobnega onesnaževanja. Predstavile so svetovno akcijo Ura za Zemljo, povedale nekaj o uvedbi parnega in neparnega sistema vožnje v Parizu, ki je bil uveden pred kratkim zaradi prevelike količine trdih delcev v ozračju. Prav tako so povedale nekaj o Fordu in novih modelih avtomobilov na elektriko in avtomobilov z manjšo porabo goriva. Omenile so tudi živali in ogroženost nekaterih, ki trpijo zaradi divjega lova ali pa preprosto zaradi onesnaževanja. Omenile so nekaj slavnih oseb, ki se zavzemajo za čistejše okolje, kot sta na primer Leonardo DiCaprio in Jennifer Aniston. Dvourno delavnico so zaključili z zanimivim pogovorom o ločevanju odpadkov in z željo po lepši in čistejši Zemlji.

## LOVSKA DELAVNICA

Profesor Mitja Hirbar nam je predstavil lovstvo in sicer kaj je to, kaj delajo, kako pazijo na živali, kako jih hranijo itd.

Najprej nam je predstavil Slovensko Lovsko Društvo in kaj vse moraš opraviti, da lahko vstopiš v lovsko družino, kot imenujejo posamezna društva znotraj Lovske zveze. Razložil nam je tudi veliko pojmov, ki so ključni za lovca ter njihov način lovljenja, ki jih je presenetljivo veliko. Seveda nam je pokazal tudi lansko statistiko ubitih živali oziroma koliko živali naj bi bilo ubitih. Zmanjšal je tudi predsodke, če jih je kdo imel, o lovcih, da ne pobijajo vse povprek in imajo veliko zakonov, kazni in pravil. Na koncu nam je pokazal še puško in predstavil njene dele.

## IMPRO LIGA – ŠILA

Impro liga ni bila tipično predavanje, ampak smo se lahko vključili tudi dijaki in smo tudi sodelovali. Še preden pa se je delavnica zares začela, smo imeli »ogrevalne vaje«. Postavili smo se v skupine in se nato preizkusili v impro igri Samurajski meč, v kateri je bilo vpitje nujno.

Improvizatorji šolske impro lige so odigrali veliko impro iger, v katere so vključili svojo domišljijo seveda pa smo gledalci predlagali predloge (kraj, prostor, dejanje...), da je igra lahko uspela. Pokazali so svoje odlično znanje impoviziranja in mislim, da so bili povsod zelo uspešni in smešni.

# Kranj na kolo

Dijaki 2. c smo nalogo prevzeli od letošnjega 4. a, ki je 4 leta nazaj vodil Kranj na kolo prvo leto. Izvedli so anketo in izmerili hrup pred Gimnazijo Kranj. Drugo leto so organizirali Dan na kolo, ki je bil prav tako uspešen. Tretje leto so se priključili Eko dnevu, kar nadaljujemo tudi letos. Projekt je vsako leto večji.

Letos smo si tako kot lani prizadevali, da bi čim več dijakov prišlo v šolo s kolesom. Bili smo uspešni, saj je s kolesom prišlo veliko več dijakov kot ponavadi.

Samostojno smo tudi organizirali 4 delavnice na temo koles, ki so se jih udeležili dijaki. Poleg tega smo izvedli tudi prodajo koles, ki je potekala med delavnicami. Na prodajo se je odzvalo veliko več ljudi, kot je bilo pričakovano, a na žalost nismo uspeli pridobiti dovolj koles. Zbran denar bomo darovali Zavetišču Horjul.

Iz Društva upokojencev Predoslje so nam prišli na pomoč trije kolesarji, ki so pomagali pri delavnicah. Z njimi smo se prav tako že domenili za nadaljnje sodelovanje v večjem številu naslednje leto. Povezali smo se tudi s policijsko postajo Kranj, s katere sta prišla dva policista kolesarja. Naš cilj je bil pokazati, da je vožnja s kolesom zabavna, preprosta, zdrava in, najbolj pomembno, tudi zelo ekološka. Želeli pa smo tudi opozoriti na slabe razmere kolesarskih stez v Kranju.

S tem namenom smo na ogled projekta povabili predstavnika komisije Varno kolesarim; Marjana Bajta, ki je bila ustvarjena na županovo pobudo pred dvemi meseci. S komisijo si delimo cilje in so nas povabili, da bi sodelovali z njimi pri prizadevanju za izboljšanje varnosti kranjskega kolesarja.

## ČIŠČENJE, OKRASITEV IN POPRAVILO KOLES

Delavnico čiščenja in okrasitve smo vodile Neža Štremfelj, Petra Jeler in Žana Grašič. Eden izmed ciljev projekta je bil, da se čim več dijakov pripelje v šolo s kolesom. Mi pa smo želeli počistiti in spomladansko okrasiti čim več koles, ki so jih pripeljali. Za delavnico smo prinesli krpe in kolesa očistili z vodo. Nakupili smo tudi dekorativne trakove in ostale pripomočke za okraševanje. Delavnice se je udeležilo 31 dijakov, ki so pridno čistili in okraševali kolesa, ki so jih pripeljali. Poleg delavnice smo zbirali tudi prostovoljne prispevke, ki jih bi darovali organizaciji, ki bi jo izbrali tisti, ki so darovali. Organizacije so bile: Zavetišče Horjul, Ekologi brez meja in Rdeči noski. Da so se donatorji lažje odločili, so ostali dijaki 2.c izdelali plakat, na katerem so predstavili organizacije. Največ glasov je prejelo Zavetišče Horjul. Denar potrebujejo, da lahko dlje preživljajo brezdome živali, saj jim občina priskrbi denar samo za prvih 30 dni, evtanazije pa ne zagovarjajo.   
Delavnici so se pridružili tudi dijaki 2.c, zadolženi za popravilo koles. Vodil jih je Tomaž Hribernik. Popravili in očistili so obe pridobljeni kolesi in eno tudi prodali. ojih močeh

## KOLESAR V GIBANJU – SNEMANJE

Posneli smo kratek videoposnetek o prednostih kolesarjenja. Po napisanem scenariju smo si razdelili vloge. Imeli smo pet igralcev, dva snemalca, zvočnega tehnika, režiserja in nekaj asistentov. Glede na scenarij smo izbrali lokacijo za snemanje. Nastopajoči v tistem delu posnetka so si poskušali zapomniti svoje besedilo, drugi pa smo nastavili kameri, mikrofon in klapo *(klápa -e ž (á) filmski izraz. Priprava za označevanje sinhronosti zvočnega in filmskega posnetka pri snemanju).* Posamezen kader *(káder -dra m (á) filmski izraz. najmanjša vsebinska in oblikovna enota filma)* smo posneli večkrat, dokler režiser ni bil s posnetkom zadovoljen. Nastali videoposnetek bo zmontiran in objavljen kmalu.

## IZDELAVA TORBIC IZ GUM, IZDELOVANJE NAKITA IN OKRAŠEVANJE BIDONOV

Skupaj s prijavljenimi dijaki smo izdelovali peresnice iz gume in gumbov, zapestnice, obeske iz verige in obeske v obliki koles iz žice. Najprej smo prijavljenim dijakom povedali navodila za izdelavo, nato pa smo kar nekaj ur ustvarjali izdelke. Nekateri so s sabo prinesli lastne materiale in izdelovali zapestnice. Delavnica je potekala zabavno, delavno in mirno brez nadzora učiteljev in zdi se mi, da smo se vsi dobro imeli in se potrudili.

## KOLESARJENJE PO KRANJU

Vodje delavnice smo bili Eva Kovač, Lea Kern, Borut Zupan in Jernej Vengušt, dijaki 2. c. Predhodno smo se zmenili s policisti za srečanje in se potem na policijski postaji domenili posamezne podrobnosti, kot sta npr. ura odohoda in pot. Na kolesarjenje se je z nami odpravil tudi prof.

V soboto smo se petnajst do desetih vsi prijavljeni dijaki, vodje, profesor in policista dobili pred Gimnazijo Kranj. Policista Sebastijan in Uroš sta pregledala naša kolesa ter obnovila nekatera pravila vožnje, kot npr., da se je treba peljati po desni strani in da se moramo, kjer ni kolesarske steze, voziti zraven pločnika (ne na njem). Opozorila sta tudi na to, da je priporočljivo nositi čelado, le-to pa je tudi obvezno do 14. leta. Nato smo speljali. Eden od policistov se je peljal na začetku kolone, drugi pa vedno na koncu. Šli smo po mostu, mimo gostilne Valter levo, do Qlandije, po zunanji strani nakupovalnega centra do Mercatorja in potem nazaj do šole mimo Prešernovega gaja. Vozili smo se približno 45 minut. Na koncu sta nam policista povedala naše napake in kako se pravilno vozi v teh primerih ter nas pohvalila, rekoč, da na splošno vozimo pravilno. Policistoma in profesorju smo se še zahvalili in zaključili delavnico.

Cilji Eko dneva in projekta Kranj na kolo so bili zagotovo doseženi. Veliko dijakov se je v šolo pripeljalo s kolesom, prav tako tudi profesorji. Naše uspešne aktivnosti bodo izpostavljene tudi v medijih, saj so nas le-ti tudi obiskali.

Upamo, da bodo dijaki tudi v prihodnosti v šolo prihajali s kolesom, tudi brez poziva in nagrade z OIV urami. Če živijo predaleč in se ne morejo pripeljati s kolesom pa lahko uporabijo javni prevoz in s tem zmanjšajo ogljični odtis. Prepričani pa smo tudi, da bi zagotovo več dijakov uporabljalo kolo, če bi bile kolesarske poti v Kranju in okolici bolj urejene.

Naši dijaki so v okviru Eko dneva naredili krajši video o kolesarjenju. <http://kranjnakolo.ml/>